31998D0242
L 096/45
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 март 1998 година
относно признаване по принцип на съответствието на досиетата, представени за подробна проверка с оглед евентуалното включване на цихалофоп-бутил, пирафлуфен-етил и азафенидин в приложение I към Директива 91/414/ЕИО на Съвета относно пускането на пазара на продукти за растителна защита
(текст от значение за ЕИП)
(98/242/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 97/73/ЕО на Комисията (2), и по-специално член 6, параграф 3 от нея,
като има предвид, че Директива 91/414/ЕИО (наричана по-долу „Директивата“) предвижда съставянето на списък на Общността, съдържащ активните вещества, разрешени за включване в състава на продуктите за растителна защита;
като има предвид, че досиета за три активни вещества са представени от кандидатите на компетентните органи в съответните държави-членки с оглед включването на тези активни вещества в приложение I към Директивата;
като има предвид, че на 30 април 1997 г. Dow Elanco Italia Srl представи на компетентните органи в Италия досие за активното вещество цихалофоп-бутил;
като има предвид, че на 16 юни 1997 г. Nihon Nohyaku Co. Ltd представи на компетентните органи в Белгия досие за активното вещество пирафлуфен-етил;
като има предвид, че на 25 юни 1997 г. Dupont de Nemours (France) SA представи на компетентните органи в Испания досие за активното вещество азафенидин;
като има предвид, че горепосочените компетентни органи уведомиха Комисията относно резултатите от първата проверка на съответствието на досиетата от гледна точка на предвидените в приложение II изисквания за данните и информацията и, за поне един съдържащ съответното активно вещество продукт за растителна защита, в приложение III към Директивата; като има предвид, че впоследствие, в съответствие с разпоредбите на член 6, параграф 2, досиетата са представени от кандидатите на Комисията и на останалите държави-членки;
като има предвид, че досиетата за цихалофоп-бутил, пирафлуфен-етил и азафенидин бяха изпратени на Постоянния фитосанитарен комитет на 16 декември 1997 г.;
като има предвид, че член 6, параграф 3 от Директивата изисква потвърждение на общностно равнище на принципното съответствие на всяко едно от досиетата на изискванията за данните и информацията, предвидени в приложение II, и, за най-малко един съдържащ въпросното активно вещество продукт за растителна защита, в приложение III към Директивата;
като има предвид, че подобно потвърждение е необходимо с оглед пристъпването към подробна проверка на досието, както и с оглед предоставянето на държавите-членки на възможност за даване на временно разрешение за продуктите за растителна защита, съдържащи въпросното активно вещество, съобразно условията, регламентирани в член 8, параграф 1 от Директивата, и по-конкретно условието за извършване на подробна оценка на активното вещество и на продукта за растителна защита с оглед изискванията на директивата;
като има предвид, че такова решение не възпрепятства изискването на допълнителни данни или информация от кандидата, в случай че подробната проверка установи необходимостта от подобни данни или информация за вземането на решение;
като има предвид, че е налице съгласие между държавите-членки и Комисията, че Италия ще пристъпи към подробна проверка на досието за цихалофоп-бутил, че Белгия ще продължи подробната проверка на досието за пирафлуфен-етил и че Испания ще продължи подробната проверка на досието за азафенидин;
като има предвид, че Италия, Белгия и Испания ще докладват заключенията от тези проверки, придружени от всички препоръки относно включването или невключването и всички свързани с това условия, на Комисията във възможно най-кратък срок, ненадхвърлящ 1 година; като има предвид, че при получаването на тези доклади подробната проверка ще бъде продължена с помощта на специалисти от всички държави-членки в рамките на Постоянния фитосанитарен комитет;
като има предвид, че мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Следните досиета се приемат за съответстващи по принцип на изискванията за данните и информацията, предвидени в приложение II, а, за съдържащ въпросното активно вещество един продукт за растителна защита, в приложение III към Директивата, като се взеха предвид предлаганите начини на употреба:
1.
досието, представено от Dow Elanco Italia Srl на Комисията и държавите-членки с оглед включването на цихалофоп-бутил като активно вещество в приложение I към Директива 91/414/ЕИО, което бе изпратено на Постоянния фитосанитарен комитет на 16 декември 1997 г.;
2.
досието, представено от Nihon Nohyaku Co. Ltd на Комисията и държавите-членки с оглед включването на пирафлуфен-етил като активно вещество в приложение I към Директива 91/414/ЕИО, което бе изпратено на Постоянния фитосанитарен комитет на 16 декември 1997 г.;
3.
досието, представено от Du Pont de Nemours (France) SA на Комисията и държавите-членки с оглед включването на азафенидин като активно вещество в приложение I към Директива 91/414/ЕИО, което бе изпратено на Постоянния фитосанитарен комитет на 16 декември 1997 г.
Член 2
Адресати на настоящото решение са държавите-членки.
Съставено в Брюксел на 20 март 1998 година.